PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2006/FH/3/1/046                                                 Bratislava: 19. 4. 2006

	Protimonopolný úrad Slovenskej republiky, odbor koncentrácií v správnom konaní číslo 0024/OK/2006 začatom na základe oznámenia koncentrácie podnikateľom YIOTARINI HOLDINGS CO. LIMMITED so sídlom Andrea Street 2404 Engoni, Nicosia, Cyprus, IČO 95161, zastúpeným konateľom spoločnosti Bučina DDD, spol. s r.o. so sídlom Lučenecká cesta č. 1335/21, 960 96 Zvolen,                Ing. Antonínom Juříčkom, vo veci koncentrácie podnikateľov YIOTARINI HOLDINGS CO. LIMITED so sídlom Andrea Street 2404 Engoni, Nicosia, Cyprus, IČO 95161       a  Bučina DDD, spol. s r.o. so sídlom Lučenecká cesta č. 1335/21, 960 96 Zvolen, IČO: 36 059 323

                                                   rozhodol

na základe § 12 ods. 1 zákona č. 136/2001 Z. z. o ochrane hospodárskej súťaže   a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky       v znení neskorších predpisov v znení neskorších predpisov tak, že  s ú h l a s í         s koncentráciou spočívajúcou v získaní kontroly podnikateľom YIOTARINI HOLDINGS CO. LIMITED so sídlom Andrea Street 2404 Engoni, Nicosia, Cyprus, IČO 95161 nad podnikom podnikateľa Bučina DDD, spol. s r.o. so sídlom Lučenecká cesta č. 1335/21, 960 96 Zvolen, IČO: 36 059 323, na základe Zmluvy o prevode obchodného podielu uzatvorenej medzi BUČINA ZVOLEN, a. s., Lučenecká cesta 1335/21, Zvolen, ako prevodcom a YIOTARINI HOLDINGS CO. LIMITED so sídlom Andrea Street 2404 Engoni, Nicosia, Cyprus, IČO 95161, ako nadobúdateľom dňa   5. 9. 2003.

Odôvodnenie:

	Na Protimonopolný úrad Slovenskej republiky, odbor koncentrácií  (ďalej len „úrad“) bolo dňa 17. 2. 2006 doručené oznámenie koncentrácie, zaevidované pod číslom 770/2006, v ktorom podnikateľ YIOTARINI HOLDINGS CO. LIMITED so sídlom Andrea Street 2404 Engoni, Nicosia, Cyprus, IČO 95161 (ďalej len „YIOTARINI HOLDINGS CO. LIMITED“) prostredníctvom splnomocneného zástupcu, konateľa spoločnosti Bučina DDD, spol. s r.o. so sídlom Lučenecká cesta  č. 1335/21, 960 96 Zvolen, Ing. Antonína Juříčka (ďalej len „zástupca“) oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb.        o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon v znení neskorších predpisov“), ktorá vznikla získaním kontroly podnikateľa YIOTARINI HOLDINGS CO. LIMITED nad podnikom podnikateľa Bučina DDD, spol. s r.o. so sídlom Lučenecká cesta  č. 1335/21, 960 96 Zvolen, IČO: 36 059 323 (ďalej len „Bučina DDD, spol. s r.o.“) na základe Zmluvy o prevode obchodného podielu uzatvorenej medzi BUČINA ZVOLEN, a. s., Zvolen, ako prevodcom, a YIOTARINI HOLDINGS CO. LIMITED, ako nadobúdateľom, dňa   5. 9. 2003 (ďalej len Zmluva), ktorá bola prevodcom schválená rozhodnutím valného zhromaždenia zo dňa            4. 9. 2003.
	
          Na základe predmetného oznámenia začalo dňa 17. 2. 2006 podľa        § 25 ods. 1 zákona v znení neskorších predpisov v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov YIOTARINI HOLDINGS CO. LIMITED a Bučina DDD, spol. s r.o., o čom úrad  listom číslo 770/PMÚ SR/2006 zo dňa 17. 2. 2006 informoval prostredníctvom zástupcu oznamovateľa koncentrácie.

Nakoľko oznámenie koncentrácie neobsahovalo všetky náležitosti  podľa § 10 ods. 12 zákona v znení neskorších predpisov a vyhlášky Protimonopolného úradu Slovenskej republiky č. 268/2001 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad vyššie uvedeným listom súčasne vyzval oznamovateľa na jeho doplnenie a súčasne upozornil na znenie § 11 zákona v znení neskorších predpisov, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v znení neskorších predpisov v nadväznosti na vyhlášku. 

Oznámenie koncentrácie bolo o chýbajúce podklady a informácie podľa § 10 ods. 12 zákona v znení neskorších predpisov a vyhlášky doplnené listom oznamovateľa zaevidovaným na úrade pod č. 1128/2006 dňa 8. 3. 2006, na základe čoho podľa § 11 zákona v znení neskorších predpisov začala        dňa 9. 8. 2006 plynúť lehota 60 pracovných dní na vydanie rozhodnutia                o koncentrácii. Uvedená skutočnosť bola prostredníctvom zástupcu oznámená účastníkovi správneho konania listom č. 1218/PMÚ SR/2006 zo dňa             14. 3. 2006.
Správny poplatok vo výške 100 000 Sk bol prevedený na účet Protimonopolného úradu Slovenskej republiky dňa 23. 2. 2006.

	Podľa § 44a ods. 1 zákona v znení neskorších predpisov sa právne vzťahy vzniknuté pred dňom nadobudnutia platnosti zmluvy o pristúpení Slovenskej republiky k Európskej únii spravujú ustanoveniami tohto zákona; vznik týchto vzťahov sa posudzuje podľa doterajších predpisov. 

Vychádzajúc z podkladov a informácií predložených oznamovateľom koncentrácie v priebehu správneho konania, úrad zistil nasledujúce skutočnosti.

1. Podnikatelia

Spoločnosť YIOTARINI HOLDINGS CO. LIMITED, podľa potvrdenia o registrácií spoločnosti zo dňa 5. 10. 2005, bola na Ministerstve obchodu, priemyslu a cestovného ruchu – Oddelenie registrácie spoločností a správcu konkurznej podstaty v Nikózii, Cyperská republika zaregistrovaná  dňa 5. 6. 1998 podľa Zákona o spoločnostiach, kap. 113, ako spoločnosť s ručením obmedzeným. Spoločnosť YIOTARINI HOLDINGS CO. LIMITED nevykonáva žiadnu podnikateľskú činnosť, a je spoločnosťou, ktorá finančne a kontrolne spravuje svoje dcérske spoločnosti na Cypre, Poľsku, Českej republike, Maďarsku, Rumunsku, Ukrajine a Lotyšsku. Na území Slovenskej republiky nekontroluje žiadnu spoločnosť.  
Spoločnosť YIOTARINI HOLDINGS CO. LIMITED je personálne prepojená so spoločnosťou Kronospan Holdings Limited, Cyprus (ďalej len „Kronospan Holdings Ltd.“) prostredníctvom p. Nicka Matvieieffa, britského štátneho príslušníka, ktorý súčasne vykonáva funkciu štatutárneho orgánu tak v YIOTARINI HOLDINGS CO. LIMITED ako aj v spoločnosti Kronospan Holdings Ltd., pričom v oboch obchodných spoločnostiach je oprávnený konať samostatne a nezávisle.
Spoločnosť Kronospan Holdings Ltd. podobne ako YIOTARINI HOLDINGS CO. LIMITED prostredníctvom dcérskych spoločností pôsobí na Cypre, v Českej republike, Poľsku, Maďarsku, Rakúsku, Rumunsku, Bulharsku a Lotyšsku. 
Na Slovensku v čase predmetnej koncentrácie pôsobila v oblasti výroby          a veľkoobchodného predaja surových drevotrieskových dosiek (SDTD) a laminovaných drevotrieskových dosiek (LDTD) ňou kontrolovaná spoločnosť KRONOSPAN Slovakia, s.r.o. Do skupiny KRONOSPAN okrem toho patrí aj spoločnosť POLYTRANS, s.r.o., Prešov, ktorej predmetom činnosti je strojárenská a opravárenská výrobou.       

Vychádzajúc z uvedeného úrad dospel k záveru, že YIOTARINI HOLDINGS CO. LIMITED je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona    č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady  č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. (ďalej len „zákon“) a tento zákon sa na neho podľa § 2 ods. 1 písm. a) zákona vzťahuje.

 Spoločnosť Bučina DDD, spol. s r.o. bola založená zakladateľskou listinou vyhotovenou vo forme notárskej zápisnice č. NZ 20269/2003 zo dňa 19. 3. 2003, podľa § 105 a nasl. Zákona č. 513/1991 Zb. Obchodný zákonník v znení neskorších predpisov a následne dňa 2. 4. 2003 zapísaná do Obchodného registra Okresného súdu Banská Bystrica, Oddiel: Sro, Vložka číslo: 8264/S. 
Predmetom podnikania spoločnosti Bučina DDD, spol. s r.o. podľa výpisu z obchodného registra je: kúpa tovaru na účely jeho predaja          iným prevádzkovateľom živnosti (veľkoobchod) v rozsahu voľných       živností, výroba aglomerovaných dosák, výroba interiérových prvkov    z dreva, výroba nábytkových dielcov, vedenie účtovníctva, ekonomické a účtovné poradenstvo, sprostredkovateľská činnosť v rozsahu voľných živností, prieskum trhu, marketing, podnikanie v oblasti nakladania s iným  ako nebezpečným odpadom, píliarska výroba a drevovýroba – výroba, spracovanie a zušľachťovanie výrobkov z drevnej hmoty.
Rozhodujúcim predmetom činnosti spoločnosti Bučina DDD, spol. s r.o. je výroba a veľkoobchodný predaj SDTD a LDTD.        
Spoločnosť Bučina DDD, spol. s r.o. nekontroluje žiadneho podnikateľa.

Na základe uvedeného úrad dospel k záveru, že spoločnosť Bučina DDD, spol. s r.o. je  podnikateľom podľa § 3 ods. 2 zákona a tento zákon sa na Bučina DDD, spol. s r.o. podľa § 2 ods. 1 písm. a) zákona vzťahuje.

2. Forma koncentrácie
  
Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Dňa 5. 9. 2003 bola medzi BUČINA ZVOLEN, a. s., Zvolen, ako prevodcom a YIOTARINI HOLDINGS CO. LIMITED, ako nadobúdateľom, uzatvorená Zmluva, na základe ktorej YIOTARINI HOLDINGS CO. LIMITED získal 100 % základného imania v spoločnosti  Bučina DDD, spol. s r.o., čím podnikateľ YIOTARINI HOLDINGS CO. LIMITED získal možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa Bučina DDD, spol. s r.o., a tým získal možnosť vykonávať rozhodujúci vplyv na činnosť podniku podnikateľa Bučina DDD, spol. s r.o.

Vychádzajúc z uvedenej skutočnosti úrad dospel k záveru, že na základe Zmluvy došlo k získaniu priamej kontroly podnikateľa YIOTARINI HOLDINGS CO. LIMITED nad podnikom podnikateľa Bučina DDD, spol. s r.o., a teda ku koncentrácii podľa § 9 ods. 4 písm. b) zákona.
3. Účastníci konania a koncentrácie 

Vzhľadom na znenie § 25 ods. 3 zákona v znení neskorších predpisov, podľa ktorého účastníkmi konania sú navrhovateľ a podnikatelia, o ktorých právach, právom chránených záujmoch a povinnostiach ustanovených týmto zákonom sa má rozhodnúť, pričom účastníkom konania v prípade koncentrácie podľa § 9 ods. 1 písm. b) je iba podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad dospel k názoru, že účastníkom predmetného správneho konania je podnikateľ YIOTARINI HOLDINGS CO. LIMITED. Účastníkmi posudzovanej koncentrácie sú podnikatelia YIOTARINI HOLDINGS CO. LIMITED, ako podnikateľ, ktorý získava kontrolu nad podnikom podnikateľa Bučina DDD, spol. s r.o., ako aj podnikateľ Bučina DDD, spol. s r.o., nad ktorým bola kontrola získaná.

4. Koncentrácia podliehajúca kontrole úradu

 	Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný obrat účastníkov koncentrácie je najmenej 750 000 000 Sk a aspoň dvaja z účastníkov koncentrácie dosiahli obrat každý najmenej 250 000 000 Sk za uzavreté účtovné obdobie predchádzajúce vzniku koncentrácie alebo
b) spoločný podiel účastníkov koncentrácie alebo podiel aspoň jedného z nich presiahne 25 % celkového podielu tovarov na relevantnom trhu v Slovenskej republike. 

	Z predložených podkladov o obratoch účastníkov koncentrácie za uzavreté účtovné obdobie predchádzajúce vzniku koncentrácie, t. j. za        rok 2002, úrad zistil, že spoločný obrat účastníkov koncentrácie je vyšší     ako zákonom stanovených 750 000 000 Sk a súčasne obrat YIOTARINI HOLDINGS CO. LIMITED (realizovaný prostredníctvom KRONOSPAN) ako aj obrat podnikateľa Bučina DDD, spol. s r.o. v sledovanom účtovnom období bol vyšší ako 250 000 000 Sk. Konkrétne údaje o obratoch účastníkov koncentrácie, ktoré účastník konania označil za predmet obchodného tajomstva, sú súčasťou spisového materiálu.
	Úrad z podkladov a informácií predložených účastníkom konania súčasne zistil, že spoločný podiel účastníkov koncentrácie v čase koncentrácie, ako bude uvedené ďalej, prekročil  zákonom stanovenú hranicu 25 % celkového podielu tovarov na relevantnom trhu v Slovenskej republike.
      
Z uvedeného vyplýva, že predmetná koncentrácia podlieha kontrole úradu podľa § 10 ods.1 písm. a) a b) zákona. 

Následne úrad posudzoval, či podnikateľ YIOTARINI HOLDINGS CO. LIMITED postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu     do 30 dní odo dňa uzavretia zmluvy, odo dňa oznámenia prijatia návrhu         v obchodnej verejnej súťaži, odo dňa doručenia rozhodnutia štátneho orgánu podnikateľovi alebo odo dňa v ktorom nastala iná skutočnosť, na základe ktorej došlo k vzniku koncentrácie. Lehota začne plynúť odo dňa, keď nastala prvá z týchto skutočností.

Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie   je deň uzatvorenia Zmluvy, t. j. 5. 9. 2003. Z uvedeného vyplýva, že koncentrácia nebola úradu oznámená v zákonom stanovenej lehote 30 dní podľa § 10 ods. 9 zákona, a teda podnikateľ YIOTARINI HOLDINGS CO. LIMITED porušil vyššie uvedenú povinnosť. Porušenie tejto povinnosti bude predmetom samostatného správneho konania.

5. Relevantné trhy a dopad koncentrácie na hospodársku súťaž

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb       z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.    

	Pri vymedzení relevantných trhov z tovarového a priestorového hľadiska úrad vychádzal z definícií uvedených v § 3 ods. 3 až ods. 6 zákona  a z hlavných činností a aktivít vykonávaných účastníkmi koncentrácie a s nimi prepojenými podnikateľmi, ktoré sú podrobnejšie uvedené v časti 1. tohto rozhodnutia – podnikatelia, pričom sa zameral na určenie a posúdenie takých relevantných trhov, na ktorých sa môžu výraznejšie prejaviť účinky predmetnej koncentrácie. 

	Z tejto časti rozhodnutia vyplýva, že aktivity účastníkov koncentrácie sa na Slovensku prekrývajú len v oblasti výroby a veľkoobchodného predaja SDTD a LDTD.

	SDTD sú dosky plošne lisované s triedou vodovzdornosti V 20 v emisnej triede E1 (uvoľňovanie formaldehidu) a na rozdiel od iných drevotrieskových dosiek (DTD) sa používajú buď v surovom stave (SDTD) alebo sú povrchovo upravované lamináciou (LDTD) Z hľadiska colného sadzobníka sú SDTD a LDTD zaradené do kapitoly 4410 – Drevotrieskové a podobné dosky. 
	Substitútmi SDTD a LDTD sú DTD povrchovo upravované aj striekaním, dyhovaním, kašírovaním a pod. Ďalšími substitútmi okrem už uvedených DTD líšiacich sa odlišnou povrchovou úpravou sú:
▪ DTD výtlačne lisované – jedná sa o dosky, kedy triesky sú orientované kolmo k rovine dosky. Sú plné alebo odľahčené priebežnými otvormi.
▪ Pilinotrieskové dosky - vyrábané v dvoch prevedeniach: (i) veľkoplošné dosky surové i laminované a (ii) tvarové dosky „Werzalit“.
▪  Pazderové dosky – jedná sa o dosky plošne lisované s cca 50 % podielom pazderia, vznikajúceho pri spracovaní ľanu.
▪ Drevovláknité dosky tvrdé – jedná sa o veľkoplošné dosky vyrábané z drevných vlákien. Delia sa na tvrdé, stredne tvrdé a extra tvrdé.
▪  Polotvrdé drevovláknité dosky – je to stredne zlisovaná drevovláknitá doska s takmer homogénnou štruktúrou. 
▪  Dosky z veľkých orientovaných triesok - vyrábajú sa typy OSB 1-4. OSB má vyššie machanicko-fyzikálne vlastnosti a preto je možné používať tenšiu hrúbku, čím sa znižuje rozdiel ceny.
		SDTD a LDTD ako aj všetky vyššie uvedené substitúty sa používajú na výrobu nábytku (všetky skupiny nábytku, ako sú kuchyne, spálne, predsiene sedačky, kancelárie a pod.) a interiérových doplnkov (podlahy, obklady, dvere, parapetné dosky, pracovné dosky a pod.).

		Odberateľmi SDTD a LDTD sú predovšetkým výrobcovia nábytku                 a distribučné spoločnosti (veľkoobchodníci), ktoré potom následne zabezpečujú predaj do maloobchodu. Predaj týmto odberateľom je realizovaný priamo, a nakoľko sa jedná o veľké objemy, expedícia od výrobcu sa uskutočňuje výhradne v ucelených LKW alebo vo vagónoch. 

	Vychádzajúc z  uvedeného úrad z  tovarového  hľadiska  zadefinoval relevantný trh ako trh výroby a predaja SDTD a LDTD.

	Pri vymedzení priestorového relevantného trhu vo vzťahu k tovarovému relevantnému  trhu  výroby a predaja  SDTD a  SDLD  vychádzal  úrad predovšetkým z  pôsobnosti  účastníkov  koncentrácie a  ich  konkurentov, pričom bral do úvahy aj výšku prepravných nákladov.
	Z podkladov získaných od účastníka konania úrad zistil, že účastníci koncentrácie realizujú dodávky na území celej Slovenskej republiky. Súčasne účastníci posudzovanej koncentrácie značnú časť svojej produkcie realizujú aj formou exportu, predovšetkým do okolitých krajín, ktorý sa v období rokov 2001 až 2003 pohyboval okolo 50 % ich celkovej produkcie. Z podkladov taktiež vyplýva, že na druhej strane na trh Slovenskej republiky boli realizované aj značné dovozy. 

Z uvedeného vyplýva, že relevantný trh z priestorového hľadiska je minimálne  národný a preto  úrad  priestorový  relevantný  trh vo  vzťahu  k tovarovému relevantnému trhu výroby a predaja SDTD a LSTD vymedzil územím Slovenskej republiky. Nakoľko, ako vyplýva z nasledujúcich častí tohto rozhodnutia, predmetná koncentrácia nevytvára ani neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu na takto užšie vymedzenom priestorovom relevantnom trhu, úrad sa možnosťou jeho rozšírenia nezaoberal.  
     
	Analýzou podkladov a informácií predložených účastníkom konania,  ako aj informácií získaných v priebehu správneho konania od jediného tuzemského výrobcu SDTD a LSTD – Swedwood Slovakia, s.r.o. a najvýznamnejších odberateľov (výrobcov nábytku, veľkoobchodníkov) úrad zistil nasledujúce skutočnosti:

5.1 Relevantný trh výroby a predaja SDTD a LDTD.

	Pri posudzovaní vplyvu koncentrácie na predmetný relevantný trh úrad bral do úvahy kvalifikovaný odborný odhad trhových podielov účastníkov koncentrácie poskytnutý účastníkom konania, ktorý vychádzal z údajov European Panel Federation (EPF) Anual Report 2003-2004, celkovej veľkosti trhu, objemu dovozov a objemu vývozov SDTD a LSTD. 

Podľa tohto kvalifikovaného odborného odhadu spoločný trhový podiel účastníkov koncentrácie bol na relevantnom trhu trh výroby a predaja     SDTD a LDTD v roku 2002 a 2003 takmer rovnaký a jeho výška bola pod     50 %. Presné údaje o trhových podieloch účastníkov koncentrácie, ktoré    boli účastníkom konania označené ako predmet obchodného tajomstva,       sú súčasťou spisového materiálu. 
Okrem účastníkov koncentrácie na predmetnom relevantnom trhu, ako už bolo uvedené vyššie, v tomto období pôsobil a pôsobí aj v súčasnosti iba jediný tuzemský konkurent Swedwood Slovakia, s.r.o. Trhový podiel tohto konkurenta na predmetnom relevantnom trhu však bol veľmi nízky, nakoľko ako sám vo svojom liste zaevidovanom úradom dňa 21. 3. 2006 pod číslom 1367/2006 uviedol, približne 95 % ním vyrobených SDTD a LSTD používa v rámci vlastnej spotreby na výrobu nábytku (predaj v rámci vlastnej ekonomickej skupiny).
Podstatne významnejšiu konkurenciu predstavujú dovozy, ktoré, pokrývajú  zvyšnú  časť  celkovej  spotreby SDTD a  LSTD v  Slovenskej republike. Podľa informácií získaných od úradom v rámci prieskumu oslovených najvýznamnejších výrobcov nábytku a veľkoobchodníkov, z ktorých väčšina nakupovala SDTD a LSTD od účastníkov koncentrácie ako aj z dovozu, boli tieto dovozy realizované predovšetkým z Českej republiky, Rakúska ale aj z iných krajín západnej Európy od výrobcov mimo skupiny Kronospan.     

Na základe vyššie uvedených skutočností úrad dospel k záveru, že koncentráciou síce dôjde k zvýšeniu trhového podielu podnikateľa YIOTARINI HOLDINGS CO. LIMITED na relevantnom trhu výroby a predaja SDTD       a LDTD, avšak vzhľadom na značné dovozy realizované na Slovensko zo strany zahraničných konkurentov, bude na danom relevantnom trhu z ich strany na účastníkov koncentrácie naďalej vyvíjaný dostatočný konkurenčný tlak. Tento záver bol súčasne umocnený aj stanoviskami úradom oslovených odberateľov účastníkov koncentrácie, z ktorých vyplynulo, že na relevantnom trhu výroby a predaja SDTD a LDTD po koncentrácii nedošlo zo strany podnikateľa YIOTARINI HOLDINGS CO. LIMITED k žiadnym protisúťažným praktikám, a  že táto koncentrácia neovplyvnila ich hospodársku činnosť. 
Jeden z najvýznamnejších výrobcov nábytku na Slovensku, ktorého úrad v priebehu správneho konania oslovil, okrem iného uviedol, že účastníci koncentrácie boli a i v súčasnosti sú pre neho najvýhodnejšími dodávateľmi, a to tak z hľadiska cenovej výhodnosti materiálu ako aj z hľadiska dodacích termínov, operatívnosti, ústretovosti, a jeho podiel odberu SDTD a LDTD sa od účastníkov koncentrácie po koncentrácii ešte zvýšil.  

5.2 Bariéry vstupu na trh

	Tak ako účastník konania v oznámení koncentrácie neuviedol vstup na predmetný relevantný trh za posledných päť rokov, tak ani úrad v rámci prieskumu trhu nezistil vstup žiadneho významného podnikateľa na daný ovplyvnený relevantný trh.
	Na základe podkladov a informácií získaných v priebehu správneho konania úrad zistil, že v súvislosti so vstupom na trh výroby a predaja SDTD   a LDTD neexistujú žiadne osobitné právne alebo regulačné bariéry. Taktiež neexistujú žiadne bariéry ani z pohľadu patentov, know-how, licencií a iných práv duševného vlastníctva.

	Predpoklad vstupu nového konkurenta na predmetný relevantný trh formou výstavby novej fabriky nie je reálny, predovšetkým z nasledujúcich dôvodov: nasýtenosť tuzemského trhu, ktorý je malý a v plnom rozsahu pokrytý tuzemskou výrobou a konkurenciou z dovozu a výstavba novej fabriky s konkurencieschopnou kapacitou, ako sa uvádza v oznámení koncentrácie, predstavuje investíciu vo výške približne 4 000 000 Sk.

 Pre pokrytie prípadnej ďalšej potreby trhu je tu možnosť postupnej modernizácie súčasnej domácej výroby a taktiež sú dostatočné možnosti dovozu z okolitých štátov, nakoľko ako už bolo uvedené, neexistujú žiadne bariéry dovozu. Prepravné náklady vo vzťahu k prepravovaným objemom sú relatívne nízke, o čom svedčí aj veľký objem importovaných SDTD a LDTD na Slovensko za obdobie posledných rokov (od roku 2002), ktorý zostáva približne na rovnakej úrovni.    

6. Záver

Podľa § 12 ods. 1 zákona v znení neskorších predpisov úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu.
 Podľa ustanovenia § 12 ods. 2 zákona úrad vydá rozhodnutie, že            s koncentráciou podľa § 9 ods. 6 súhlasí, ak je koncentrácia v súlade             s odsekom 1 a koordinácia súťažného správania nie je zakázaná podľa § 4 ods. 1. 
Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia.  

Ako uvádza účastník konania v oznámení koncentrácie, dôvodom koncentrácie bola skutočnosť, že spoločnosť BUČINA ZVOLEN, a. s. mala v roku 2002 veľmi obtiažnu pozíciu vzhľadom na vysoké výrobné náklady odvodené od úrovne vtedajšieho stavu technológie, „malý“ formát dosiek a kvalitu ich povrchu a nízku likviditu. Jedinou perspektívnou cestou bol vstup strategického investora do spoločnosti Bučina DDD, spol. s r.o., ktorý priniesol finančné prostriedky a know-how. V prípade, že by k predmetnej koncentrácii nedošlo, možno predpokladať, že: (i) trhové postavenie Bučina ZVOLEN, a. s., resp. Bučina DDD, spol. s r.o. by sa postupne zhoršovalo, (ii) domáci dopyt by sa v stále vyššej miere uspokojoval zo spoločnosti KRONOSPAN SK, s.r.o., kde by sa investovalo do nových výrobných kapacít a (iii) zvyšoval by sa import SDTD a LDTD.
Podnikateľské zámery účastníkov koncentrácie spočívali  v ambíciách najprv stabilizovať výrobu a ďalej ju rozvíjať, a z hľadiska efektivity zlepšiť postavenie a konkurencieschopnosť na danom relevantnom trhu.

Na základe zistených skutočností uvedených vyššie, úrad dospel           k záveru, že koncentrácia podnikateľov YIOTARINI HOLDINGS CO. LIMITED     a  Bučina DDD, spol. s r.o. nepredstavuje významné zmeny na relevantnom trhu trh výroby a predaja SDTD a LDTD, a teda koncentrácia nevytvára ani neposilňuje dominantné postavenie podnikateľa YIOTARINI HOLDINGS CO. LIMITED na relevantnom trhu, ktorého dôsledkom sú významné prekážky efektívnej súťaže na relevantnom trhu.	

Podľa § 33 zákona v znení neskorších predpisov úrad vyzval listom     č. 1621/PMÚ SR/2005 zo dňa 3. 4. 2006 prostredníctvom zástupcu účastníka konania YIOTARINI HOLDINGS CO. LIMITED, aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Účastník konania sa prostredníctvom svojho zástupcu vyjadril listom zaevidovaným úradom dňa 13. 4. 2006 pod číslom 1829/2006, v ktorom uviedol, že k podkladu pre rozhodnutie a spôsobu jeho zistenia nemá žiadne pripomienky. 

Úrad berúc do úvahy všetky uvedené skutočnosti, vychádzajúc             z citovaných ustanovení zákona pri posudzovaní predmetnej koncentrácie  rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v znení neskorších predpisov     v spojení s § 18 ods. 1 zákona v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                             Ing. Dušan Valo
                                                                     riaditeľ odboru koncentrácií

Rozhodnutie sa doručuje:

Bučina DDD, spol. s r.o.
Ing. Antonín Juříček – konateľ
Lučenecká cesta č. 1335/21
960 96 Zvolen